ADB ເປັນຫ່ວງນໍາ ລາຄາອາຫານການກິນ ໃນເອເຊຍ ໃນອະນາຄົດ
ທະນາຄານພັດທະນາເອເຊຍ ກ່າວ​ວ່າ ​ເອ​ເຊຍປະ​ເຊີນ​​ກັບ ​ການ​ທ້າ​ທາຍ​ອັນໜ້າ​ຢ້ານ​ກົວ ​ ໃນ​ການ​ລ້ຽງດູ​ປະຊາກອນ 5 ພັນ​ລ້ານ​ຄົນ ພາຍໃນ​ປີ 2030​.
ລາຍງານການສຶກສາໃໝ່ສະບັບນຶ່ງຂອງ ທະນາຄານພັດທະນາ ເອເຊຍ ຫລື ADB ກ່າວວ່າ ຄວາມສາມາດຂອງເອເຊຍ ທີ່ຈະ ຮັກສາລາຄາອາຫານການກິນ ໃຫ້ຢູ່ພາຍໃຕ້ການຄວບຄຸມ ແລະຮັບປະກັນຄວາມໝັ້ນຄົງ ດ້ານອາຫານ ໄລຍະຍາວຂອງ ຂົງເຂດ ແມ່ນຈໍາເປັນຈະຕ້ອງມີສາຍໂສ້ລໍາລຽງພືດຜົນ ຈາກ ຟາມ ຫລືໄຮ່ນາຮົ້ວສວນ ໄປຍັງຕະຫລາດ ທີ່ພຽງພໍຫລາຍຂື້ນ ແລະປະຫຍັດລາຄາ ທ່ານ Bindu Lohani ຮອງປະທານຄົນນຶ່ງຂອງທະນາຄານ ADB ກ່າວໃນວັນຈັນມື້ນີ້ວ່າ ເອເຊຍ ປະເຊີນກັບການທ້າທາຍອັນໜ້າຢ້ານກົວ ໃນການລ້ຽງດູປະຊາກອນ 5 ພັນລ້ານຄົນ ພາຍໃນປີ 2030 ການສຶກສາໃຫ້ຂໍ້ສັງເກດວ່າ ລາຄາພະລັງງານ ຄ່າແຮງງານ ແລະ ເຄື່ອງໃຊ້ໃນການປູກຝັງ ເຊ່ນວ່າ ຝຸ່ນປຸຍ ແລະແກ່ນພືດຕ່າງໆ ຍັງສືບຕໍ່ສູງຢູ່ ຊຶ່ງສາມາດສົ່ງຜົນໃຫ້ ອາຫານຂາຍຫຍ່ອຍ ມີລາຄາແພງຂຶ້ນ ລາຍງານຍັງກ່າວຕໍ່ໄປອີກວ່າ ມັນບໍ່ມີ “ວິທີແກ້ໄຂວິເສດທີ່ງ່າຍໆ” ເພື່ອແກ້ໄຂ ບັນຫາລາຄາ ອາຫານທີ່ແພງຂື້ນນັບມື້ນັ້ນ ແລະ ບໍ່ມີ “ວິທີນຶ່ງດຽວ ທີ່ຈະແກ້ໄຂບັນຫາໄດ້ນໍາກັນໝົດ” ເພາະວ່າແຕ່ລະຂົງເຂດທີ່ແຕກຕ່າງກັນຢ່າງກວ້າງຂວາງຂອງເອເຊຍ ແມ່ນຕ້ອງກັນວິທີການແກ້ໄຂ ທີ່ເໝາະສົມສະເພາະກັບຂົງເຂດນັ້ນໆ